Ke nus ne seüm encumbre, 
Kar li philosophes nus dist, 
Par ses lettres nus escrit 
Ke nus ne passum par le gent 
Ki se cunteinent folement.” 
E lui autres li respundi: 
»Jal mal ne averum pur passer hi. 
Ne savez ke tu dis; passez avant, 
Nus ne demurum tant ne quant." 
Quant vindrent endreit la meisun, 
Tant le delita le chauneun, 
Pur nule rien d'eleuc ireit, 
Desque pluis oi avereit. 
Sun cumpainun li dit: — ,, Alum! 
Ne est pas bon ke ci demurum. 
Par duz chaunt est le oisel deceu 
E suvent mis en mortel glyu." 
Quant il ne vout de ens partir, 
Sun cumpainun ad deguerpi, 
Entrat puis sul en la mesun. 
Taunt par ama le chaungun, » 
Entrat, si fud mut honuré, 
De tute parz fu apellé, 
En cumpainie ataunt s'asist, 
En la folie dunc se mist. 
Ataunt se vint li bedeus curaunt 
Ke veneit un larun queraunt; 
Entrat tost en la mesun, 
Iluec ad trové le larun 
E dit: „Tut cil sunt cumpainuns! 
Ici est le hostel al laruns: 
De ceinz issi, ca reperad."' 
Trestuz sunt pris quant ke il i ad. 
A la justice sunt menez 
E a defere sunt jugez. 
Dunc set li clers e ben le entent 
Ke il aveit erré folement. 
E dist li fiz: ,,Legerement 
Chait cil [en] encumbrement. 
Beu fiz, siu(n) liun u dragun, 
Urs, lepart, escorpiun: 
La male femme ne (ne) suez mie 
Pur losenge ke ele vus die! 
Mes pri a Deu devotement 
Le glorius, omnipotent, 
Ke il te defende de lur art, 
E tu te gart de ta part." 
E dit le fiz: ,,Mut me plereit 
Oir de femme ke que seit, 
Kar cum plus le conustrei, 
De taunt garder me puroi." 
E dit li pere: ,,Ore escutez, 
E je vus cunterai assez. 
Uns prodome oi ja cunter 
Ala sa vigne vendenger. 
Sa femme quant ben le entendi, 
N:o 4. 
Enveat tost pur sun ami: 
Quidat ke ele pout a leiser 
Sun ami maunder e joer. 
Sun seinur vint erraument, 
Ke blessé fut mut malement 
En un des oilz de un raim petit, 
Si ke de cel oil ren ne vit. 
Vint a mesun, hurtat a l'hus: 
Sa femme li oit, si saili sus; 
En sun lit mist sun lecheür, 
Pus uverat le us a sun seniur. 
Li produme se vout resposer, 
Sun lit cumaunde apariler; 
Blescé se senti malement, 
Le oil ne quid il recuverer nent. 
La femme en out mult grant poür 
Ke il ne truvat sun lecheür. 
,Beu sire", dit ele, „pur quei 
Venez vus par si grant effrei? 
Kar me dites ke vus avez, 
Si le vus plest, einz ke vus cuchez!” 
E li prodome le ad mustré 
Cument il est en le oil blescé. 
La femme se est fortement dementez 
Cum si ele fust el quor dolentez. 
,Beu sire", dist ele, ,,entendez: 
Le sein oil charmer me lessez, 
K'a cel autre oil tel ne avenge 
E Deu la vostre vie me tenge"" 
Sur le banc suef le asist, 
Sa buche vers le sein oil mit 
E priat ke ileuc se tenist 
Desque ele memes li dist. 
Tant le tint ileuc, tant le charma 
Ke li lecheres se en ala." 
E dist li fiz: „Plus voil oir 
De lur engins pur mei garnir.” 
„Uns hume", dist il, „out en curage 
Ke il vout aler en bon veage. 
Sa femme baila endementer 
A sa mere pur ben garder: 
Quide entre taunt ne foleiast, 
Sa chose e sun cors ben gardat. 
La femme ne se vout tenir 
Ke ele ne vout sun cors joir; 
Taunt fist ke un sun aveit 
Oud ki dedure se soleit; 
Maunder le sout privement, 
Manger e beivre out lui suvent. 
La mere bea le cunsenteit, 
Oud eus manguout e bevoit. 
Cum ensemble erent a un jur, 
Este vus a l'hus vint le seignur! 
Hurtat a l'hus e apellat 
E ceus dedenz mut affreat. 
Primes muscerent lur lecheür, 
Puis uverent le us al lur seignur. 
19 
